Ir-Regolament tal-Kunsill (KEE) Nru 2613/82
tal-21 ta' Settembru 1982
dwar il-konklużjoni ta' Ftehim Kwadru ta' Koperazzjoni bejn il-Komunità Ekonomika Ewropea u r-Repubblika Federattiva tal-Brażil
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikoli 113 u 235 tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Billi l-Komunità għandha tapprova, biex jinkisbu l-finijiet tagħha fil-qasam tar-relazzjonijiet ekonomiċi esterni, Ftehim Kwadru dwar koperazzjoni mar-Repubblika Federattiva tal-Brażil; billi xi forom ta' koperazzjoni ekonomika li hemm provvediment għalihom fil-Ftehim jeċċedu l-poteri ta' azzjoni speċifikati fil-qasam tal-politika kummerċjali komuni,
ADOTTA DAN IR-REGOLAMENT:
Artikolu 1
Il-Ftehim Kwadru dwar koperazzjoni bejn il-Komunità Ekonomika Ewropea u r-Repubblika Federattiva tal-Brażil hu hawnhekk approvat f'isem il-Komunità.
It-test tal-Ftehim huwa mehmuż ma' dan ir-Regolament.
Artikolu 2
Skond l-Artikolu IX tal-Ftehim, il-President tal-Kunsill għandu jinnotifika li l-proċeduri meħtieġa għad-dħul fis-seħħ ta' dan il-Ftehim ġew kompletati min-naħa tal-Komunità Ekonomika Ewropea [2].
Artikolu 3
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, 21 ta' Settembru 1982.